**Mat. 5:13-15**

**“Wees sout en lig vir almal om jou.”**

Andries Burger, GK Pinetown, 15 Julie 2018

Kinders – ?

Lees << Mat. 5:1-20>>

In die Here se plan om sy Koninkryk te laat kom, het Hy baie belangrike werk vir ons.

Nie vir die kerkverband of die sinode nie, nie vir ander gemeentes nie – hulle ook ja,

maar spesifiek vir ons – hier waar ons is.

As ons is wat die Gees ons reeds in Christus gemaak het,

sal ons teenwoordigheid in hierdie spesifieke omgewing die kwaad teenstaan en wat verkeerd is reg maak.

Omdat ons hier is, sal ons gemeenskap beter perspektief oor die lewe hê,

hulle sal selfs in swaarkry hoop en vrede ken,

hulle sal weet op wat, of liewer op wie, hulle hulle lewens moet fokus.

Wat is ons invloed op ons gemeenskap?

Iemand sê dit so raak dat “die kerk van vandag meer deur die wêreld beïnvloed word as die wêreld deur die kerk”.

Jesus praat met sy dissipels, met hulle wat Hom volg – Hy praat met ons.

Hy praat nie met individue nie, maar in die meervoud, met ons almal saam as groep.

Natuurlik sluit dit elkeen persoonlik in, maar Hy praat met ons as ŉ span.

Soos wanneer die afrigter van ŉ sportspan met die hele span praat – elkeen afsonderlik is ingesluit, maar dit is net wanneer die spelers as ŉ span saamspeel wat hulle die wedstryd sal kan wen.

*13Julle is die sout van die aarde, … 14Julle is die lig van die wêreld…*

Eers die sout: Hy bedoel natuurlik nie dat ons regtig sout is nie, maar dat ons die eienskappe van sout het.

Dat ons dieselfde uitwerking op ons omgewing sal hê as wat sout het in die omgewing waar sout gebruik word.

Nou kan ons aan heelwat eienskappe van sout dink, maar ons moet versigtig wees om nie meer uit ŉ teks te haal as wat die eintlike bedoeling was nie.

Veral met beeldspraak moet ons daarvoor oppas – jy weet seker hoe mense baie meer uit ŉ gedig kan kry as wat die skrywer daar ingesit het...

Die belangrikste funksie van sout in Jesus se tyd was om verderf teen te werk, om te keer dat kos, veral vleis, nie vrot word nie.

Onthou dat hulle nie yskaste gehad om dinge koud te hou nie.

Maar as jy vleis insout dan word dit nie vrot nie – soos met biltong.

Sout is ook gebruik om seerplekke en wonde te behandel dat dit nie septies, of vrot word nie.

Ek onthou nog goed op die plaas dat my ouma growwe sout in die varke se wonde gevryf het om te keer dat dit nie septies word nie.

En dit sê Jesus is ons “*vir die aarde*”.

Steeds in beeldspraak bedoel Hy nie die stof en klippe en berge “aarde” nie,

maar die mense op die aarde, vir ons gemeenskap – hier naby en ook verder.

Hy vat ons nie uit die wêreld uit nie, Hy vryf ons in die wêreld in (soos my ouma gedoen het)

sodat Hy daarmee kan keer dat die wêreld vrot word,

sodat die wonde in die gemeenskap nie septies sal raak nie maar sal gesond word.

Is ons dit?

Wat is die effek van ons teenwoordigheid in die gemeenskap in Pinetown,

in Durban, KwaZulu-Natal en Suid Afrika?

Om die effek van sout te hê soos Jesus bedoel, moet ons in die eerste plek aktief betrokke te wees in die gemeenskap.

By die werk, by die skool, by die buurtwag, die Polisieforum, by organisasies soos Hospice en Cheshire Home en SPCA , by die duiweklub, die houtwerkklub, die model vliegtuig klub, die parkrun, die naaldwerkgroep - dink maar vir jouself verder...

Dit is seker ook nie moeilik om te dink watter verkeerde dinge ons sou moes teenstaan en keer nie – oneerlikheid, onregverdigheid, rusie, skelmstreke, selfsug, noem maar die mensdom se sondes op en dit sal jy orals vind.

Is jy ook bang om dit teen te staan?

Onthou dat dit nie jy alleen is met wie Jesus hier praat nie, maar met die hele span.

in hierdie gemeente en ook hulle van ander gemeentes – al sy dissipels.

En selfs al staan jy alleen –

en selfs al word jy vervolg en beledig en word sleg van jou gepraat omdat jy is en doen wat Jesus wil hê jy moet wees –

dan sal jy deur die enige ware God van hemel en aarde geseën word.

Wees bly want jou loon sal groot wees in hemel.

Dis tog presies wat ons gelees het in v. 10-12.

Die belangrikste is egter om raak te lees dat Jesus sê ons is sout.

Nie ons moet sout word of soos sout probeer wees nie.

Sy dissipels wat Hom volg, is dit reeds.

Want dit is Hy wat deur sy Gees in ons is wat die verderf teenstaan.

Om meer soos sout te wees is dus net moontlik as ons meer soos Hy is.

Gebruik elke geleentheid om Hom al beter te ken en te ervaar, fokus jou hele bestaan op Hom –

daar waar Hy jou reeds geroep het – as pa of ma, as kind, as oupa of ouma, as prefek, as werknemer.

Leef uit Hom en deur Hom en tot Hom.

Maar selfs sout loop gevaar om laf te word. Om nie meer die eienskappe van sout te hê nie.

Dit gebeur as sout nie meer suiwer is nie maar gemeng raak met ander dinge.

Jesus waarsku dat dit ook met ons kan gebeur.

*13… maar as die sout laf geword het, waarmee sal dit gesout word?*

*Dit deug nêrens meer voor as om buite gegooi en deur die mense vertrap te word nie.*

Die gevaar is groot dat ons idees en lewens maar net soos die wêreld sŉ is.

Onthou jy ons fokus op Rom. 12:2 dat ons nie aan die wêreld gelykvormig moet word nie, maar ons deur God moet laat verander deur ons denke te vernuwe?

Hoe keer mens dat jy nie meer sout sal wees nie?

Kyk waar staan hierdie verse –

net nadat Jesus geleer het van die seëninge van selfopofferende dissipelskap (v. 3-12)

en net voordat Hy leer dat ons sy voorskrifte en gebooie moet nakom in letter en veral ook in gees (v. 18-30 en verder).

Lewe in gehoorsaamheid aan God, laat Hy jou idees en jou gedrag beïnvloed.

Hoe?

Soek die werk van die Heilige Gees...

Lees sy Woord,

luister na die Verkondiging daarvan,

vra en luister na ander gelowiges se getuienis oor Hom,

alles met persoonlike meditering en gebed in gesprek met Hom self.

As jy vol is van Hom, is daar nie plek of vatkans vir die wêreld om jou sout te laat laf word nie.

Is ons sout vir ons gemeenskap?

Baie van ons is, party meer en ander minder. Ek weet egter nie wat die antwoord is vir ons saam as “span” nie.

(En dit is dalk logies want so is dit ook met sout – jy kan die sout nie sien werk nie.)

Maar elkeen van ons moet sekermaak voor die Here.

Is ek, is ons sout vir die gemeenskap?

Of is daar dinge wat verkeerd is en ons nie raaksien nie, of al aanvaar het?

Kom ons skerp mekaar dan op...

Kom ons kyk nou na die **tweede invloed** wat ons op die gemeenskap het:

*14Julle is die lig van die wêreld.*

Regdeur die Bybel word duisternis en lig teenoor mekaar gestel met

duisternis as die beeld van die wêreld wat vasgevang en verslaaf is aan die sonde in die duiwel se ryk van duisternis, en

daarteenoor God wat lig is en wat in Christus die sonde se duisternis en blindheid oorwin en verdryf om weer lewe in sy koninkryk te bewerk.

Waar ons sout-effek die duisternis as’t ware teenstaan,

bring ons lig-effek die boodskap van bevryding uit die duisternis;

ŉ Boodskap van versoening met God –

van hoop en vrede in alle omstandighede;

van ŉ nuwe lewe in die Hom, ŉ lewe in die lig.

Jy kom seker agter dat Jesus steeds ŉ gelykenis gebruik –

dit gaan nie oor fisiese lig met fotone nie, maar oor die lewe in God

want God is Lig – dit lees ons in 1 Joh. 1:5.

Dit is God wat in die deur vuurkolom die lig was wat sy volk deur die wildernis gelei het, wat fisies by hulle was, wat vir hulle warmte en beskerming gegee het, en lig – lig om hulle pad, nee, sý pad te loop.

En net na die fees waar hulle ook dit herdenk kom Jesus in Joh. 8:12 en sê, *“Ek is die lig van die wêreld; wie My volg, sal sekerlik nie in die duisternis wandel nie, maar sal die lig van die lewe hê.”*

Jesus was nog altyd en sal altyd die lig vir die wêreld wees, en Hy alleen.

En ons dan?

Ons lewe in die lig wat van Hom afstraal, so het ons netnou uit Ps 89 gesing.

En wanneer ons in sy lig lewe, dan is Sý lig sigbaar.

Dit is Hy wat deur sy Gees in ons, sy lig sigbaar maak deur ons.

Ons invloed as sout kan nog ongesiens wees,

maar lig kan tog nie anders as om duidelik sigbaar te wees nie.

Is jou lig, is die gemeente se lig sigbaar in ons gemeenskap?

Soos die geval was met sout, kan ons lig net sigbaar wees indien ons in die gemeenskap is sodat die mense ons lig kan sien. Ons moet die lig daar gaan skyn waar hulle is.

Maar saam met ons lewe in die lig, moet ook die getuienis wees dat dit nie ons is nie, maar Jesus Christus wat die eintlike lig is.

Daar moet dus woorde of getuienis of verkondiging van Christus wees saam met die lewensvoorbeeld.

Sien die gemeenskap ons lig, hoor hulle ons getuienis?

Sekerlik by party meer en by party minder.

En by ons as gemeente?

Ook wel – dink aan Harbour Chuirch en Abafundi – maar is dit nie in ŉ groot mate eintlik net enkele individue in die gemeente wat daarby betrokke is nie?

Ek hoor dat ons deelname by Cheshire Home se funksie nogal heelwat was?

Maar,

soos baie ander gemeentes moet ons seker ook bely dat ons lig baie keer onder ŉ emmer toegemaak was omdat ons te veel na binne gefokus het en nie gepla was om die lig vir die gemeenskap te wees nie. Hulle kon mos die lig by ons kom sien het as hulle wou...

Daar is spesifieke voorbeelde in ons gemeenskap dat ons “gereformeerdes of doppers” so ŉ stigma uit ons geskiedenis saamdra, dat selfs mense wat soek na die lig nie kans sien om Hom by ons te kom soek nie.

Ons bid al lank dat die Here vir ons ŉ weg moet oopmaak sodat ons sy Lig by die gemeenskap kan uitbring...

In die volgende maande gaan ons as gemeente verder hieroor kopkrap en gesels om saam te luister en te besin oor wat ons van die Here hoor.

Die tyd het gekom dat ons iets probeer om verby die dinge soos geskiedenis en tradisies te kom wat ons lig vir die gemeenskap blokkeer.

Maar natuurlik nog steeds die volle Bybelse waarheid te behou!

Maar dit is nie net ŉ span vraag nie, elkeen van ons wat deel is van die gemeentespan moet ook mooi ondersoek of ons lig duidelik skyn daar waar ons in die gemeenskap is.

Jesus leer ons dat ons sout vir die aarde en lig vir die wêreld is.

Reeds is, omdat dit eintlik Hy is wat dit in en deur ons is.

Lewe in Hom en laat ons elkeen en almal saam as gemeente die gemeenskap bedien

teen die verval van sonde en

tot die verlossende hoop en vrede van Christus

Hoekom?

Sodat die gemeenskap, soos ons,

ons hemelse Vader wat in die hemel is sal verheerlik.

Aan Hom alle eer en heerlikheid!

Amen